Papersnake/gushiwen huggingface dataset:
庭楸
刘敞（宋代）

中庭长楸百尺馀，翠叶晻蔼当四隅。晨霞夕日自相翳，并坐可得千人俱。

忆昔河决钜野溢，定之方中作宫室。当时鲁人始种此，还赋卫风伐琴瑟。

春华亹亹六十年，高干错落摧寒烟。怅望空随众木老，中舍至音无与宣。
秋日偶感
孙元衡（清代）

散步空庭独敛襟，此身端与世浮沈。凄迷海国看云地，宛转秋浮对月心。

那得来鸿逢去燕，每思红叶间青林。大都百物无聊赖，满耳寒螀不是吟。
游仙
释文珦（宋代）

结交真仙徒，翛然凌太清。
体与虚无合，心同日月明。
遂遥龙凤驾，缥缈云霓旌。
岂知区中人，狗苟复蝇营。
少年游（玉腊梅枝）
韩淲（宋代）

闲寻杯酒，清翻曲语，相与送残冬。天地推移，古今兴替，斯道岂雷同。

明窗玉蜡梅枝好，人情淡、物华浓。个样风光，别般滋味，无梦听飞鸿。
送沿江制使姚橘州尚书自金陵赴召三首
陈著（宋代）

阃寄当今第一难，三年裘带笑谈閒。
宽扶民力野声乐，静压边谈江水閒。
□□有缘钟阜在，清朝却诏履星还。
过家闻说须留憩，荷满江洲笋满山。
斋中夜坐有感
毛国翰（清代）

高斋坐久星河转，永夜江城玉漏催。南极风声传鼓角，沧溟蜃气入楼台。

事关干济休论数，时系安危始见才。横海艨艟何日下，腐儒搔首问河魁。
蓦山溪
晁端礼（宋代）

风流心胆，直把春偿酒。选得一枝花，绮罗中、算来未有。名园翠枝，风月最佳时，夜迢迢，车款款，是处曾携手。

重来一梦，池馆皆依旧。幽恨写新诗，托何人、章台问柳。渔舟归后，云锁武陵溪，水潺潺，花片片，舣棹空回首。
郴江百咏并序·宣风道上
阮阅（宋代）

马蹄西去夕阳催，浓淡寒山翠作堆。
北雁无情怕秋热，带将寒信过江来。
水龙吟·四年留蜀惭无补
京镗（宋代）

四年留蜀惭无补，好是求归得去。风帆百尺，烟波万里，宁辞掀舞。楚尾吴头，我家何在，西山南浦。想珠帘画栋，倚阑凝望，依然卷云飞雨。最好九霞光处。见当时、结知明主。冰霜节操，斗星词采，羽仪朝路。邂逅开怀，等闲分手，满斟绿醑。道日边好语，相将飞下，有人知否。
定昆池
李复（宋代）

风烟当日竞豪华，故里犹传贵主家。
何处可寻楼下水，平南不见面前花。
阴机鬼伏天沉海，危祸波翻骨委沙。
游客乘秋兴永叹，高林不觉见栖鸦。
绍兴即事
释绍嵩（宋代）

柳色葱葱官渡平，梨花吹雪度清明。
山从海岸装吟景，寺倚云峰更晚晴。
潮水忽生添野水，春城何忍作空城。
黄莺久住浑相识，故作林间求友声。
十一月初四日五鼓纪梦寄外
龙辅（宋代）

昨夜有佳梦，驰书报与郎。
隔门须是近，有臭必然香。
李牧
杜璞（清代）

示怯频年壁不开，击牛飨士亦雄哉。老成谋国须持重，肯放边庭牧马来。
闽江别意送陈伯武服阕之天官
王恭（明代）

无诸故国柳条新，折柳空江怅远人。残雨绿芜分别路，断云归远送行尘。

孤舟荡漾家林梦，双阙依稀帝里春。遥想仲容终宦达，定应风木更悲辛。
宿蓝畬寺
赵蕃（宋代）

岭断仍分径，林纡更著行。畏人嫌俗驾，留客得僧房。

脊记年何古，吾家句亦香。兹行经寺五，于此独难忘。
拟行路难三首 其三
郭之奇（明代）

一山一水又一乡，风风雨雨最凄凉。水山终始但车舟，风雨凭淩失春秋。

昨宵简历数秋光，九月下旬为降霜。杨柳多时欲萎落，莎鸡在户已深藏。

行子中道见时物，清朝如何不彷徨。彷徨还自念，念我容颜独秋当。

深愁素髭欺客至，难将短鬓较途长。征衣自加还自惜，忽闻暮响何茫茫。

想有羁人同旅怨，故令清砧厉空房。或因明月生离思，复令幽机覆流黄。

流黄满疋向月清，佳人刀尺就机鸣。思君腰带如畴昔，但妾愁多未能成。

听此令人伤远神，征夫相值愿传声。
立春
梁民相（明代）

岁晏天涯已立春，独看盘菜泪沾巾。十年病骨支床在，万里无家倚壁贫。

寒色已随阳气改，物情偏逐岁华新。谁能不动乡关念，愁作邯郸梦里人。
去冬蒙君实示嘉篇懒拙不即修谢临书走笔深愧
韩维（宋代）

南园百草雨中秋，把烛题诗寄驿邮。
意重不辞终日看，韵强深愧隔年酬。
登山屡赴幽人约，筑野犹稽圣主求。
命驾幸无千里远，春湖舣楫待君游。
偈颂一百三十三首 其七十三
释居简（宋代）

十方同聚会，各梦同床。个个学无为，彼自无疮。此是选佛场，蛊毒之乡。
王才臣求园中六诗杨秘监谢尚书皆赋·腴亭
周必大（宋代）

雨浥燕脂落，肌丰骨肉匀。
方知杜陵老，曾写此花真。
【双调】寿阳曲_千年调，一
阿鲁威（宋代）

千年调，一旦空，惟有纸钱灰晚风吹送。尽蜀鹃血啼烟树中，唤不回一场春
梦。
长亭怨慢 春晴和京少回用前韵
陈维崧（清代）

正带梦、流莺碎语。似诉帘间，已收宿雨。此日墙头，花枝定是招行旅。

风光何处，总在斜桥极浦。看才过收灯，却又是林边，春笋将努。

倚帘曾暗许，锦鳞来太迟暮。连朝春困，浑欲倩、东风扶住。

便从此、炙杏烘桃，怕难熨、两眉愁绪。凭阑久、斜阳红敛，渐沈霞缕。
南池
陶弼（宋代）

五月红莲繁盛时，隼旆同赏郡南池。
额名旧载零陵志，碑字新镌子厚诗。
采药衔杯愁满满，折花行令笑迟迟。
明年岁熟歌声稳，伴醉清香宛是谁？
西江月·洗眼重看十桂
郭应祥（宋代）

洗眼重看十桂，转头已过三秋。人生遇坎与乘流。何况有花有酒。花若与人有意，酒能为我浇愁。拭挼金蕊泛金瓯。比似菊英胜否。
闲居十首
陈造（宋代）

闭关不为赏心阑，咫尺东园到自难。
斟酌东君惜春色，破除十九作阴寒。
寓兴
孔平仲（宋代）

薄寒初著裌衣裳，日景中分不短长。池馆虚明开水石，园林摇落受风霜。

黄花满槛金铃秀，白酒盈樽玉液香。未老不须云母粉，且教弦管奏清商。
桐柏山
胡融（宋代）

清晓骑白鹿，直上桐柏山。
册环若城郭，琪树郁参天。
青猨导我路，如入崆峒巅。
瑶草被阪绿，琼蕊凌霜繁。
旁瞰老子宫，玲珑隐林閒。
垩栋天马出，绛柱彫龙盘。
歖与冥寂士，共谈秋水篇。
散发松下啸，拂霞石上眠。
赠我玄玉膏，相期凌紫烟。
修胥山路
方岳（宋代）

两山壁立束微行，石齿参差半已倾。
莫等危时扶使稳，但逢险处放教平。
一毫以上诸人力，半月之间乐事成。
安得坦夷三万里，家家门外是鹏程。
和颜子中韵
朱梦炎（明代）

曾折蟾宫第一花，西风吹袂向天涯。
班生万里空投笔，汉使三秋独泛槎。
朔漠离愁成白发，南州乡梦起清笳。
归来耻学梁江总，只傍青门学种瓜。
湖上红白梅盛开戏题
李贽（明代）

始知春意属闲身，红白相将入望频。
才到开时君又去，看花不是种花人。
雨馀早起兰花乍开，幽亭可玩，遂以一枝贻弟，子约枉诗见投兼报此作
皇甫汸（明代）

灌园为忆闭关人，静里无营动亦真。折取兰枝当华萼，佩时须悟赠时因。
次韵刘德方经历
陈基（元代）

白露池塘点翠荷，越罗衣袖觉秋多。梨园弟子今华发，唱得开元供奉歌。
和用明梅十三绝
胡寅（宋代）

寒梅应不是甘棠，我辈为诗岂面墙。
便对雪霜矜节操，未妨云雨下巫阳。
宫词一百首 其五十五
岳珂（宋代）

仙源瓜瓞庆绵绵，玉叶金枝亿万年。天意睦亲流圣泽，已增宫院讲书员。
铁骡歌
孙文川（清代）

骊龙昼见钟山坳，似乘雷雨来东郊。浑身黝漆不见毫，昂头修尾四足高。

有客告予此铁骡，元戎乘之功最多。去年九江被贼逼，此骡一跃飞渡河。

而今元戎不出战，骡亦精神渐凋丧。譬如英雄不见用，往往临风动惆怅。

我劝铁骡心勿悲，汝诚倜傥空所向。元戎官贵统全师，不在将兵在将将。

一朝下令麾虎貔，金陵攻克无逾期。捷书飞骑驰京师，舍汝不用吁其谁，汝且伏枥需良时。
證道歌 其四十四
释印肃（宋代）

达者同游涅槃路，个个无衫并没裤。一灯相续百千灯，传灯录上名无数。
山居
何梦桂（宋代）

短短檐楹飞小亭，先生家住绿杨阴。
轩前乐意青山色，桥上行人流水心。
半醉半醒时自舞，独行独坐更微吟。
青鸾有约孤云外，立尽阑干到夜深。
次韵王四馆宿 其一
刘攽（宋代）

雪残梧竹夜犹寒，春入林花露已团。绝境自宜仁者静，寤歌非已硕人宽。

不眠红烛停俄顷，刻意新书计若干。等是前贤游集地，似君尤更觉才难。
林九娘墓三首 其三
郭之奇（明代）

古来烈女死犹生，不爱身前重后名。纵使贞魂甘寂寂，谁能凄断付孤茔。
铁锁
王履（宋代）

不似区区子午间，长教虞吏断登攀。
伯梁度世无寻处，卷取松风独自还。
游樵舟中见新月
伍瑞隆（明代）

新月小如眉，维舟初见时。影寒清不灭，光动夜能迟。

巧引名山兴，晴依小谢诗。琴歌恣幽赏，相对送清思。
哭沈行彦宫教
王洋（宋代）

气迥神清形骨立，蓝绶纡腰垂四十。
年侵运栉发蒙丝，日晚煮藜羹不粒。
教司胄子禄方来，日薄西山风已急。
平生失意固多端，忽向幽泉犹饮泣。
舟发金陵望历阳作
贺铸（宋代）

尚识历阳道，依然西照间。
风烟石碛戍，林麓楚王山。
隔水一凝伫，当年百往还。
谁怜跃马客，衰病再投闲。
舍弟挽余为灯火计已而余出夜梦其以诗来感叹赋一首
王阮（宋代）

吴头望楚尾，两处各穷愁。万事吾皆失，三冬汝自修。

人情千仞险，春事九分休。梦断依然处，天涯一钓舟。
忆秦娥
黎廷瑞（宋代）

齐山硕。扫开残雪簪花饮。簪花饮。樽前人唱，暗香疏影。
枝南枝北迢迢恨。春风旧梦难重省。难重省。小窗斜月，薄酲残醒。
过潼关
温庭筠（唐代）

地形盘屈带河流，景气澄明是胜游。十里晓鸡关树暗，

一行寒胜陇云愁。片时无事溪泉好，尽日凝眸岳色秋。

麈尾角巾应旷望，更嗟芳霭隔秦楼。
眼儿媚（闺思）
曾觌（宋代）

花近清明晚风寒。锦幄兽香残。醺醺醉里，匆匆相见，重听哀弹。

春情入指莺声碎，危柱不胜弦。十分得意，一场轻梦，淡月阑干。
次韵游水帘洞
释德洪（宋代）

清夜读君诗，思豁神亦倾。岂惟折幔幢，要已倒降旌。

重哦水帘句，纤秾开画屏。想见落笔时，绕纸走风霆。
别王八
高适（唐代）

征马嘶长路，离人挹佩刀。客来东道远，归去北风高。

时候何萧索，乡心正郁陶。传君遇知己，行日有绨袍。
宁宗郊前朝献景灵宫二十四首
真宗（宋代）

[黄钟为角]芬枝扬烈，熉珠叶陶。
闓珍阐符，展诗舞筲。
神哉来下，神哉来知。
肃若有承灵心招摇。
郴江百咏并序·贪泉
阮阅（宋代）

玉洁冰寒彻底清，不因汲引有亏盈。
廉泉让水贪无异，空使时人恶此名。
对食戏作
陆游（宋代）

米如玉粒喜新舂，菜出烟畦旋摘供。
但使胸中无愧怍，一餐美敌紫驼峰。
咏清苦
张镃（宋代）

清苦任渠诗作祟，黑甜安尔睡为魔。七言赋就赏音少，一枕觉来佳兴多。
挽朱宜人
王柏（宋代）

蜀峰飞来不记年，页峨崒嵂青绵联。
康湖演漾吞万壑，风雷日夜喷飞泉。
水西葱郁气方壮，水南重得黄牛眠。
深山大泽绝异处，造物冥锢难轻捐。
龙翔凤舞萃英淑，岂非天授夫人贤。
彩云落月相珪璧，山花庭草摇香钿。
虎羊甲士俨成列，万松磨颭生苍烟。
夫君笔力扛九鼎，亲著幽德熏兰荃。
应有山灵乘赤豹，千年呵护青瑶镌。
伯父《送先人下第归蜀》诗云︰人稀野店休安
苏轼（宋代）

月明穿破裘，霜气涩孤剑。
归来闭户坐，默数来时店。
留别汪正夫
郑獬（宋代）

夫子青云士，声名孰与齐。
心经时事老，颜向俗人低。
气象必冲斗，风雷犹蛰泥。
行看万里志，聊尔谢群鸡。
句
颜荛（唐代）

爽籁尽成鸣凤曲，游人多是弄珠仙。（见《方舆胜览》）
沁园春
陈著（宋代）

旗盖运迁，衣冠事乖，岂非命来。自黄粱枕觉，分明看破，翠蓬舟自，及早抽回。谁料山深，也同鼎沸，步步危机忙里催。愁无奈，过青山万叠，碧水千隈。

此愁何计能推。算何日天教眉锁开。记六桥花舫，晴边访柳，孤山草酌，雪后评梅。回首西湖，伤心前事，覆水如何收上杯。东风好，问如今吹入，谁处楼台。
上平舟杨先生二首 其一
周密（宋代）

渭川竹千亩，敷翠何森森。谁云冰雪姿，中有春风心。

取为昭华管，吹作黄钟音。相期在大雅，一洗哇俚淫。

持此阜民物，岂特薰风琴。
故参政李公挽诗三首 其二
王十朋（宋代）

方面功尤著，朝端气最刚。身能缚元济，城不陷睢阳。

思奋少连笏，耻同袁盎堂。永嘉瞻五马，遗爱可能忘。
过摩诃池二首
宋祁（宋代）

十顷隋家旧凿池，池平树尽但回堤。
清尘满道君知否，半是当年浊水泥。
钓者
赵希㯝（宋代）

河豚荻笋春风老，鲈鲙莼丝秋水寒。多少侯门天样阔，算来何似钓船宽。
辛亥各口占十绝
刘克庄（宋代）

向来宠辱皆虚假，老去亲冤两扫平。
岂有陈三送迁客，亦无邢七卖先生。
江神子（和人韵）
辛弃疾（宋代）

梅梅柳柳斗纤秾。乱山中。为谁容。试著春衫，依旧怯东风。何处踏青人未去，呼女伴，认骄骢。

儿家门户几重重。记相逢。画桥东。明日重来，风雨暗残红。可惜行云春不管，裙带褪，鬓云松。
怀曹宗臣并寄
范浚（宋代）

闭关自喜脱愁笼，未愧柴桑避俗翁。黄奶引人千里梦，青奴借我一窗风。

绿葵紫蓼园蔬课，白葛朱藤野步供。尚想故人怀别久，论文安得一樽同。
送王常熟左藏二首 其二
释居简（宋代）

志士殊超俗，平常不作奇。到官如去日，归橐似来时。

尚友皆名世，沿流逮武夷。由来清操别，端的畏人知。
梅
王石室（宋代）

静参香影句，独向野桥行。
数点水边白，十分天下清。
嫩条尤劲直，老树更晶明。
冰雪穷冬里，春风赖尔生。
石函桥
董嗣杲（宋代）

函开函闭管年丰，白傅能方夏禹功。
湖石记埋泥藓里，斗门字蚀水花中。
犁平阡陌犹春雨，船载笙歌自晚风。
遍倚暮阑怀古往，月明无奈瀑声空。
赵开府仪国公挽词
戴栩（宋代）

西湖曾伴玉堂仙，我亦陪登李郭船。
便有荐书如旧识，剩怀此意忽重泉。
西风引旐笳吹咽，东国疏封宝册鲜。
如此哀荣将底恨，泪因知己自潸然。
谢季和朝议牡丹
晁说之（宋代）

侍无童子懒焚香，君送花来恨便忘。
尽日清芬与风竞，熏炉谩使令君狂。
奉和幸韦嗣立山庄应制
沈佺期（唐代）

东山朝日翠屏开，北阙晴空彩仗来。

喜遇天文七曜动，少微今夜近三台。
贺新凉（寿吴枧郡）
叶路钤（宋代）

共审挽七日之书云，西方生妙喜佛；占四明之福地，南极现老人星。人歌海沂之康，天锡河沙之算。太守与我同理，已传趣诏之音；丈夫何以假为，宁看即真之拜。某方忻御李，幸际生申。敬翻贺新凉之腔，虔致归朝欢之祝。

伛指循良吏。祗吴公、传不书名，一人而已。彷佛三生来展骥。就种棠阴千里。又还是、治平为最。绣线渐添红日影，恰挽前、七日冬书至。吾道长，佛出世。

公清但酌螺川水。屏星躔次吴头，极星先比。节谊家声香国史。中有千秋生意。宜衮衮、公侯昌炽。充育登庸元有样，况甬东、一脉山东气。珠峰畔，又呈端。
题慈感寺极目轩
李洪（宋代）

尘眼登临清旷，水憬楼阁峥嵘。
欲见普门大士，菰蒲影里钟声。
次韵愔仲同年元旦试笔辛酉
陈曾寿（清代）

门对南山宝镜悬，焚香心耿一炉烟。湘累极目伤千里，幕府吞声忍十年。

柏叶樽前还献岁，梅花枝底忽逢天。遗民犹戴王正月，比户春声笑语阗。
怀斯远
韩淲（宋代）

晴光杂空云，青春转寒谷。眇眇兮章丘，所见惟我独。

洒然天地间，岂为万事足。晓风吹诗来，梅枝粲群玉。
昆明池泛舟
贾岛（唐代）

一枝青竹榜，泛泛绿萍里。不见钓鱼人，渐入秋塘水。
访徐公子新居病起慰款追昔作
皇甫汸（明代）

第宅逢新徙，琴书俨旧存。钟山遥入户，淮水正当门。

隐几枚乘发，穷途阮籍樽。谁怜众宾客，今日散平原。
多稼轩十景诗 其一 多稼轩
弘历（清代）

径入翠云曲，窗含老屋深。数畦水田趣，一脉戚农心。

庭竹张真画，阶泉滴暗琴。当檐悬圣藻，每至起予钦。
翰林三朝御容戊戌仲冬朔把香前宫
张翥（元代）

嘉禧殿前初日高，瑞光先映赭黄袍。云间瑞露收金掌，仗外微风飏彩旄。

黄鹤仙人周子晋，碧鸡使者汉王褒。禁园尚觉馀寒在，未放春红上小桃。
送李仲益赴襄阳幕
释道潜（宋代）

襄阳古名都，雄观压荆楚。醉公誇文词，风物粲可数。

嗟余未历览，彷佛已如睹。人生游宦间，得此亦佳遇。

李俊妙天姿，文行两自负。少年志冥鸿，千里轻一举。

天风不借便，造物暂淹阻。既无负郭田，黾勉依幕府。

贤哉彼方伯，脱略高韵度。宁俾簿书役，朱墨事朝暮。

爽气对西山，清谈共樽俎。试问鹿门翁，遗踪今在否。
罗邦怀大守出卫山书箑索题
罗洪先（明代）

寒枝敛真色，嘉蕊竞芳丛。谁章兹物美，置君怀袖中。

掇英动远涉，饮馥得承风。慎勿轻捐弃，幽情吾所同。
偈颂七十六首
释子益（宋代）

常光现前，壁立万仞。
者里一划划断，别有一条捷径。
明眼人，因甚落井。
月夜放鹤亭听鹤唳
文静玉（清代）

放鹤亭中鹤，霜寒夜不眠。仙心出云表，清响答琴弦。

我访巢居阁，因停罨画船。梅花三百树，素月正横烟。
谢田守
徐积（宋代）

前日李山阳，说公安且裕。精神健复初，决遣敏如故。

吏复畏其明，民复爱其恕。可保长康宁，但更勉将护。

寻闻车马出，州人喜可知。或出车前望，或走车后随。

南郭有贱叟，虽愚亦更喜。不敢问公者，恐烦答数纸。

贱叟固自讼，太守谦愈劳。即以出之日，折简亲挥毫。

送之上尊酒，副以黄巨苞。情意专如此，礼义积已高。

贱叟不能报，自恨如时辈。所以作诗者，欲公重自爱。

自爱以为国，为国斯为民。慰我之乡党，悦公之慈亲。
春晴
陆游（宋代）

雨断云归两作晴，夕阳鼓角动高城。
客愁正得酒排去，草色直疑烟染成。
莺为风和初命友，鸥缘水长欲寻盟。
不须苦问春深浅，陌上吹萧已卖饧。
渔浦
戴栩（宋代）

久惭窃食侣鹓鸿，尚以诗名玷至公。喜对亲慈说田里，了无事鄙到船蓬。

涨流暂急潮差候，阴霭俄销月在空。梦读道经人一笑，却怜疏直有仙风。
物色访严光诗
楼钥（宋代）

肥遯推严子，招贤仰汉光。
营求思旧学，物色访君方。
聘问期终得，形容尚未忘。
羊裘方审识，蒲乘遂搜扬。
不羡云台绘，还归钓濑傍。
高风今尚在，江水与俱长。
北亭
宋庠（宋代）

旧壁横空苑，危亭纳夕霏。
野蟲多各韵，倦鸟忽同归。
木落惊秋晏，人愁念昨非。
生平嵩颖志，尚或拂尘衣。
薛稷夏热帖赞
岳珂（宋代）

帖中月字用武后书体，因其时也。魏字纷如葩叶之当风，转而奇也。

溯晋千年，如极如驰也。既宜于今，而于古亦师也。

既变于己，而于人亦资也。米芾有言，功名不如翰墨。

抗少保而跻之，谓五王其卑也。予固从而贵其帖，而亦未暇辨其是非也。
寄碧澜赵右之
顾逢（宋代）

交游岁月深，彼此各知音。
佳句不离口，可人长在心。
多愁悲白玉，一笑弃黄金。
流高同山乐，床头自有琴。
无著道人求赞
释清远（宋代）

植杖望云何处，空山独立凝情。愧我萧然无物，谢伊装点相成。
偈三首
释宗颐（宋代）

新罗别无妙诀，当言不避截舌。
但能心口相应，一生受用不彻。
郊外水亭小集三首
袁宏道（明代）

清歌袅袅两妖童，尼酒题诗兴转工。
拾翠女来虚槛外，分蔬人转小畦中。
落花扑面都如雪，密树宜亭不碍风。
怪得夜来乡梦好，穿云直入武陵东。
春意堂
童冀（明代）

燕山赵氏隐居好，种德几年春意深。见客不谈当世事，满腔浑意活人心。

紫芝采处云生袖，丹杏开时锦作林。老我故园归未得，时来花下听鸣琴。
句
胡仔（宋代）

愁随竹叶消春盏，春入灯花缀夜缸。
利州漕宇八景 其二 巽堂
冯山（宋代）

燕嬉各异处，君子时以居。虚堂背治开，面直东南隅。

林峦照几背，花木纷庭除。委蛇外不烦，浩荡中有馀。

雄雄台府间，寂若山中庐。美景开宴觞，清谈会宾裾。

孰穷吏隐趣，但见民情舒。鄙夫不知要，仆仆困簿书。
海外自去冬不雨至今农圃俱病郡侯率僚友为民祈祷二月十八日祭社致斋是日雨作喜而成诗呈逢时使君
李光（宋代）

随车甘雨应精祈，乐岁礼年喜有期。草色青青连粟垄，竹声细细想荷池。

欣逢山路花开日，正值田家酒熟时。准拟明朝风日好，野桃应有未开枝。
送汤延赏秀才下第归
梅尧臣（宋代）

参差绿柳上，撩乱黄鹦飞。
失意暂时屈，独嗟千里归。
淮船行欲驰，江鮆去应肥。
谢朓吾乡守，欣欣见彩衣。
李夫人及贵人歌
陆厥（南北朝）

属车桂席尘。豹尾香烟灭。彤殿向向芜。青蒲复萎绝。

坐萎绝。对向芜。临丹阶。泣椒涂。寡鹤羁雌飞且止。雕梁翠壁网蜘蛛。

洞房明月夜。对此泪如珠。
海上初还至南岳寄方广首座
释德洪（宋代）

天风吹笑落人间，白发新从死地还。往事暗惊如昨梦，此生重复见名山。

倦禅想见堆危坐，知法应抛放纵闲。初嚼芳鲜动诗思，一篇先寄倩君删。
初出岳阳期登岳有赋
顾璘（明代）

浮湘未了岳峰缘，梦寐烟霄二十年。
问俗再游荆楚路，乘风须到祝融颠。
神驰沧海看红日，路指朱陵上碧天。
赤帝肯分宾友席，莫教云雨暗山川。
福岩再过公安赠行
李曾伯（宋代）

记得桂林临别，劝师紧闭禅关。
又被如来牵率，未容高卧云山。
纸帐吟
柴元彪（宋代）

有斐楮先生，覆冒迥襟度。
澡身清泚泉，被世轶于布。
置之山斋清，朔风岁云暮。
无分媚其奢，可宝色惟素。
愧彼锦步障，荣华尘一聚。
永此雪霜洁，不识羔羊污。
影横月窗梅，香透地炉芋。
道人何太寂，新故谩纳吐。
勿为袁卧高，勿为庄梦栩。
愿均燠寒心。以散隆寒冱。
题陈朝干山亭二首·翠微
姜特立（宋代）

高蹈烟霞远世尘，翠微深处一纷巾。
若非严濑垂竿客，即是桃源避世人。
连日雨作顿有秋意怀感之馀得诗七首书呈教授知县 其三
赵蕃（宋代）

墙根数席地，聊尔遣耘治。年丰菜亦熟，采掇斯及时。

拔葵愧公仪，学圃非樊迟。幸逃肉食鄙，用补囊粟饥。
题会江驿
徐清叟（宋代）

高阁盈千尽，征人借一棲。
水连天上下，山会浙东西。
炊甑荣枯幻，浮云出处齐。
感时心欲醉，风雨更凄迷。
虞姬
吴永和（清代）

大王真英雄，姬亦奇女子。惜哉太史公，不纪美人死。
莆田杂诗二十首 其十四
刘弇（宋代）

远寺梢清梵，孤城咽晚笳。稻畦眠堮渌，榕径愕悬蛇。

尊俎辉琮璧，诗书蛰镆铘。家家馀岁计，吉贝与蒸纱。
送尹叔倅濠梁
李正民（宋代）

淮邦井邑苦萧条，尚可观鱼访古濠。志士揽衣辞旧隐，馀民拭目看垂櫜。

清传阖境持杯水，器赏名贤解佩刀。无复高阳旧闾里，为寻故宅薙蓬蒿。
斋居感兴二十首 其七
朱熹（宋代）

晋阳启唐祚，王明绍巢封。垂统已如此，继体宜昏风。

麀聚渎天伦，牝晨司祸凶。乾纲一以坠，天枢遂崇崇。

淫毒秽宸极，虐焰燔苍穹。向非狄张徒，谁办取日功。

云何欧阳子，秉笔迷至公。唐经乱周纪，凡例孰此容。

侃侃范太史，受说伊川翁。春秋二三策，万古开群蒙。
秋草鹡鸰诗送黄箴卿扶兄榇归闽 其六
叶春及（明代）

忧思不易裁，行行至里屋。忉怛黄发悲，惨淡白日速。

周亲尽奔凑，友朋无绮服。痛定前致辞，风霜易感触。

未暇死者伤，且为游子祝。锦田我桐乡，须发莲花麓。

而兄老休贞，南北遥相瞩。有恸颜丧予，相长吾望卜。

沈忧亦何为，明德贵自勖。
杨柳枝
张鎡（宋代）

绿蜡芽疏雪一包。绽云梢。清香却暑置堂坳。晚风飘。

冰雹无声栖碧叶，笑仍娇。相随茉莉展轻绡。伴凉宵。
寓居全吴江上 其三
姚申之（宋代）

幅巾萧散一枝筇，身在水云千顷中。抹野乱山随意碧，袅林霜叶可怜红。
鹧鸪天·溪水连天秋雁飞
佚名（宋代）

溪水连天秋雁飞。藕花风细鲤鱼肥。阿婆一笑知何事，怀橘郎君衣锦归。天上月，几秋期。娟娟凉影画堂西。堂前拜月人长健，两鬓青如年少时。
吴守祈雨有应
胡寅（宋代）

延陵宿望冠三吴，又见熙朝老大夫。
善政旧闻风偃草，清规今信浦还珠。
山川每应精神祷，禾稼全凭润泽苏。
可但邦人歌五袴，也知还客尉焦枯。
寒食书事二首 其一
张籍（唐代）

今朝一百五，出户雨初晴。舞爱双飞蝶，歌闻数里莺。

江深青草岸，花满白云城。为政多孱懦，应无酷吏名。
水龙吟 自然铛为真州家芗林赋
吴敬梓（清代）

半升铛里乾坤，问谁巧制同丁缓。香浓圣水，光莹伏火，淡烟徐转。

尽日回廊，连宵寒雨，一樽常满。羡奚奴、去后几番沸了，浑不用、挥纨扇。

尽解相如消渴，更添他、杜康沈湎。花阴径窄兰舟，波净相携游遍。

小病初愈，故人重到，乳花浮盏。待餐来温饼，朱衣拭取，验何郎面。
摸鱼儿 鱼头中有骨三角，取掷之时或竖立，人每借以占卜，十掷中能立者吉。
俞樾（清代）

问鱼头、是何参政。棱棱如许风骨。弯环一寸雕琼玖，却似半规骨月。

心鹘突。且取到尊前，暗当金钱掷。幽情密密。祝天末人归，垄头信到，出手便凝立。

抛来疾。从一还教至十。玲珑冰箸轻夹。无端一落瓯臾止，妙在不扶而直。

纤指释。想不久佳音，便向龙门出。无须去乞。好借作灵蓍，权充杯珓，鸡骨更休觅。
遣兴三首
杜甫（唐代）

下马古战场，四顾但茫然。风悲浮云去，黄叶坠我前。

朽骨穴蝼蚁，又为蔓草缠。故老行叹息，今人尚开边。

汉虏互胜负，封疆不常全。安得廉耻将，三军同晏眠。

高秋登塞山，南望马邑州。降虏东击胡，壮健尽不留。

穹庐莽牢落，上有行云愁。老弱哭道路，愿闻甲兵休。

邺中事反覆，死人积如丘。诸将已茅土，载驱谁与谋。

丰年孰云迟，甘泽不在早。耕田秋雨足，禾黍已映道。

春苗九月交，颜色同日老。劝汝衡门士，忽悲尚枯槁。

时来展材力，先后无丑好。但讶鹿皮翁，忘机对芳草。
中秋示潘子贱
朱昱（宋代）

云彻通明殿，风涵白玉楼。
幽人当此夜，满意作中秋。
念念何曾问，尘尘自不收。
覊怀忽冰释，天地一虚舟。
登香岩一览楼
明印（清代）

底处堪舒野士眸，松陵南寺倚层楼。檐虚遥挹金庭翠，树老平层笠泽秋。

千里烟瓢从踯躅，十年萍迹漫淹留。若无友道谈空语，顽石何能更点头。
闺情绝句 其五
沙宛在（明代）

从来月蚀最愁予，绣佛龛前诵佛书。凡世不知天上事，嫦娥意念更何如。
就暖偶酌戏诸诗酒旧侣
白居易（唐代）

低屏软褥卧藤床，舁向前轩就日阳。
一足任他为外物，三杯自日沃中肠。
头风若见诗应愈，齿折仍夸笑不妨。
细酌徐吟犹得在，旧游未必便相忘。
春词
方岳（宋代）

一春直是柳风流，只恁风流只恁愁。
客又不来寒食近，碧蘅红杜满芳洲。
寿郑母何太夫人兼呈令子太史 其二
屈大均（明代）

百岁孙嵩母，吾今亦似君。人言牲鼎好，不及玉堂芬。

无欲同朱萼，多才且白云。郑家馀巨枣，食我肯相分。
题画册十七首 其七
戴亨（清代）

携杖石桥东，松风起幽听。白云满空山，谁识幽人径。
宝安八景诗 其八 觉华烟雨
陈靖吉（明代）

江心楼阁梵王宫，三千世界疑虚空。渔村相对一水隔，竹篱茅舍有无中。

半开霁景更奇特，远树参差青历历。一图水墨海天秋，今古不知谁捲得。
颂古三十二首
释明辩（宋代）

玉鞭才举乾坤静，皇道私无显至尊。
贵极銮轝才指斥，将军正令不容存。
题扇 释扇
徐积（宋代）

把月行杉径，将风上竹轩。倒持敲磬罢，还指佛书言。
答潘司理
林逋（宋代）

庭柯雪压已如春，乘兴山阴亦少人。
岑寂园庐何所对，酒中贤圣药君臣。
金缕曲（月夕赋道词，书毕，怆然有感，再赋此）
汪梦斗（宋代）

满目飞明镜。忆年时、呼朋楼上，畅怀觞咏。圆到今宵依前好，诗畅不成佳兴。身恰在、燕台天近。一段凄凉心中事，被秋光、照破无余蕴。却不是，诉贫病。

宫庭花草坦幽径。想夜深、女墙还有，过来蟾影。千古词人伤情处，旧说石城形胜。今又说、断桥风韵。客里婵娟都相似，只後朝、不见潮来信。且喜得，四边静。
谢孙奉职惠胡德墨
陈师道（宋代）

奚李风流尽，法传外诸孙。
常山陈赡子，怀抱自高攑。
孰云胜潘翁，惟眉山公言。
四海未尽试，一变归九原。
胡郎少年子，外家典刑存。
一点落髹漆，重价压璵璠。
孙侯磊落人，情义久益惇。
解囊赠玄圭，孰知师白猿。
我资不解书，下笔辄自喛。
良宝不受辱，默默面称冤。
送珪上人归乡
释法薰（宋代）

南高峰对北高峰，两峰矗上摩青穹。
上人阁锡在其下，咬姜呷青期心空。
心空一物无依倚，却笑老胡成曲指。
回头重觅旧家山，莫学我行荒草裹。
端友以桂浆两樽见惠赋诗六首 其四
陈渊（宋代）

鼠窃跳梁十里间，数杯中夜得安眠。千艘雷动人方扰，一榻山颓我自仙。
寄龙山谭使君五首
黎廷瑞（宋代）

题遍寒岩古佛庐，唐人诗句晋人书。
山灵亦恨无清福，消得君侯此卜居。
云庵和尚生辰烧香偈
释德洪（宋代）

直心是道无虚假，是牛何曾呼作马。平生日日常一般，但知九旬为一夏。

声色峥嵘争盖覆，法身散失无寻处。因缘时节属今朝，不用追求全体露。

七十八年弹指过，元来诸数不曾堕。南台再拜炷炉香，重渠当时不说破。
处冲为栖神导气之术每晓起得意成诗前后四首次其韵 其二
陈渊（宋代）

少时自树立，劲气干云霄。一枕梦初觉，万古心何寥。

年来畏祸机，自悟空峣峣。小穷不必送，真隐谁能招。
马说
韩愈（唐代）

世有伯乐，然后有千里马。千里马常有，而伯乐不常有。故虽有名马，祗辱于奴隶人之手，骈死于槽枥之间，不以千里称也。(祗 同：衹)

马之千里者，一食或尽粟一石。食马者不知其能千里而食也。是马也，虽有千里之能，食不饱，力不足，才美不外见，且欲与常马等不可得，安求其能千里也？

策之不以其道，食之不能尽其材，鸣之而不能通其意，执策而临之，曰：“天下无马！”呜呼！其真无马邪？其真不知马也！
郊居言志
韦应物（唐代）

负暄衡门下，望云归远山。但要尊中物，馀事岂相关。

交无是非责，且得任疏顽。日夕临清涧，逍遥思虑闲。

出去唯空屋，弊箦委窗间。何异林栖鸟，恋此复来还。

世荣斯独已，颓志亦何攀。唯当岁丰熟，闾里一欢颜。
云谷二十六咏 其二十六 休庵
朱熹（宋代）

别岭有精庐，林峦亦幽绝。无事一往来，茶瓜不须设。
次琼管后三日忽奉德音恩许自便感涕之馀赋诗见志 其二
李纲（宋代）

行年旧说似东坡，鲸海于今亦再过。儋耳三年时已久，琼山十日幸尤多。

却收老眼来观国，尚冀中原早戢戈。病废不堪当世用，感恩惟有涕霶𩃱。
绍兴祀岳镇海渎四十三首
佚名（隋代）

惟山有镇，雄于其方。
东孰为雄，于沂之疆。
祀事有时，爰举旧章。
我望匪遥，蔗几燕乡。
严真
宋京（宋代）

君不得庄遵卖卜成都市，市中仙隐无人值。

百钱度日复何求，犹有沉真见文字。不因问着牛女星，下士安能知姓名。

云中鸡犬拔家去，旧宅寂寞秋芜平。榰机石在年年长，药鼎空留闭黄壤。

前时发掘篆籀新，明水神丹光滉瀁。金雁桥边台观存，神仙遗事渺难论。

安从师先生为我卜，俗骨庶可遗天阍。
白莲
盛锦（清代）

玉井分栽到野塘，冰绡翠袖迥生凉。半江残月欲无影，一岸冷云何处香。

真相尚留开土社，红衣尽洗美人妆。《水仙操》罢扁舟去，谁与凌波解佩珰。
古意九首 其三
贯休（唐代）

美人如游龙，被服金鸳鸯。手把古刀尺，在彼白玉堂。

文章深掣曳，珂佩鸣丁当。好风吹桃花，片片落银床。

何妨学羽翰，远逐朱鸟翔。
醉题埭西酒家
陆游（宋代）

桑麻蒙翳不通邻，耽酒颓然一老民。
遣客方眠那是醉？有衣可典未为贫。
晒翎斜日鸥来熟，印迹平沙雁到新。
君看此间何境界，痴人犹说吐车茵。
夜飞鹊慢 其二 寿谢法□
卢祖皋（宋代）

槐阴閟暑，荷风清梦，满院双成俦侣。阶庭一笑玉兰新，把酒更、重逢初度。

丹书漫启，青云垂上，莫忘八篇奇语。功成休驾玉霄云，且长占、赤城佳处。
夜思
文彦博（宋代）

明河秋耿耿，小阁夜愔愔。鲁酒不成醉，洛生唯是吟。

簟凉初卷玉，垆暖乍薰金。默坐终无寐，西窗月影沉。
无闻
释绍昙（宋代）

缺齿胡僧戏剧多，打虚空鼓唱巴歌。山河大地连声笑，争奈聋人耳朵何。
调笑令·河汉
韦应物（唐代）

河汉，河汉，晓挂秋城漫漫。愁人起望相思，塞北江南别离。离别，离别，河汉虽同路绝。
贤者之孝二百四十首·窦章
林同（宋代）

蔬食可堪贫，勤哉养亲。
蓬莱知不远，应是著斯人。
呈李之仪
贺铸（宋代）

淹卧疲筋快晓晴，屋头相报鹁鸪鸣。
病侵老境可怜许，春入故园何似生。
坐想兰亭通曲水，行闻上已接清明。
明年强健陪嘉集，定夺三觥赋不成。
偶书 其二
张镃（宋代）

花柳无情浪占春，浴鹅波煖早方熏。催耕野旷鸣黄犊，瞰客篱疏立茜裙。

𢬵睡工夫便日永，得閒滋味苦愁分。行行快趁风烟阁，莼鲙诗坛要策勋。
送僧游天台 其二
释慧空（宋代）

天台五百尊者，受尽秀峰供养。更引秀峰禅和，费他草鞋拄杖。

初说石梁横空，次誇圣灯明亮。元来不是好心，只要递相欺诳。

烦公勘破归来，领过不消一状。
唐多令 和刘改之
张之翰（元代）

何处是沧洲。寒波不尽流。恰登舟、便过城楼。一片锦云三万顷，常记得、藕花秋。渔父雪蒙头。此情知道否。说生来、不识闲愁。青笠绿蓑烟雨里，吾与汝、可同游。
黄鲁直食面帖赞
岳珂（宋代）

山谷书法，本于天才。
变而成家，如万壑崖。
骨瘦气清，霜寒籁哀。
故其言曰，法安出哉。
我师我心，奚彼之侪。
今观此书，自叶而荄。
敛其角圭，以复成才。
规矩崛奇，关机阖开。
故其跋曰，自本心来。
谁其知言，嘻噫絜斋。
赋祝次仲八景·远浦归帆
刘学箕（宋代）

归鹭林边白，落霞天际明。
蒲帆载风急，征棹逐鸥轻。
稚子候江浒，遥闻嬉笑声。
和刘晋父寒食日从郡掾游花光相祠绝江访向园
廖行之（宋代）

寒食江头去，精蓝景象佳。
怀人悲往事，得句念无家。
飘泊苦多病，颠狂因恼花。
那知三百载，崇祀有光华。
喜见外弟又言别
李益（唐代）

十年离乱后，长大一相逢。
问姓惊初见，称名忆旧容。
别来沧海事，语罢暮天钟。
明日巴陵道，秋山又几重。
题颜鲁公怀忠堂
袁说友（宋代）

羽化仙家久，祠严霅水东。
一身终许国，千载独怀忠。
徙倚丰碑旧，瞻依古像雄。
堂堂祭如在，从祀有坡公。
从曹侯巡山即事
林树梅（清代）

巡山不惮历崎岖，亦有壶浆在道途。孝弟从风徵雅化，田园指日辟荒芜。

秋声作雨千林合，峦势如波万派趋。要使边军知号令，深宵露立尚弯弧。
云游歌
白玉蟾（宋代）

云游难，云游难，万里水烟四海宽。说著这般滋味苦，教人怎不鼻头酸。

初别家山辞骨肉，腰下有钱三百足。思量寻师访道难，今夜不知何处宿。

不觉行行三两程，人言此地是漳城。身上衣裳典卖尽，路上何曾见一人。

初到孤村宿孤馆，鸟啼花落千林晚。明朝早膳又起行，只有随身一柄伞。

渐渐来来兴化军，风雨萧萧欲送春。惟一空自赤毵珉，囊中尚有三两文。

行得艰辛脚无力，满身瘙痒都生虱。茫然到此赤条条，思欲归乡归未得。

争奈旬馀守肚饥，埋名隐姓有谁知。来到罗源兴福寺，遂乃捐身作仆儿。

初作仆时未半月，复与僧主时作别。火云飞上支提峰，路上石头如火热。

炎炎畏日正烧空，不堪赤脚走途中。一块肉山流出水，岂曾有扇可摇风。

且喜过除三伏暑，踪迹于今复剑浦。真个彻骨彻髓贫，荒郊一夜梧桐雨。

黄昏四顾泪珠流，无笠无蓑愁不愁。偎傍茆檐待天晓，村翁不许住檐头。

闻说建宁人好善，特来此地求衣饭。耳边但闻惭愧声，阿谁可具慈悲眼。

忆著从前富贵时，低头看鼻皱双眉。家家门首空舒手，那有一人怜乞儿。

福建出来到龙虎，上清宫中谒宫主。未相识前求挂搭，知堂嫌我身褴缕。

恰似先来到武夷，黄冠道士叱骂时。些儿馊饭冷熟水，道我孤寒玷辱伊。

江之东西湖南北，浙之左右接西蜀。广闽淮海数万里，千山万水空碌碌。

云游不觉已多年，道友笑我何风颠。旧游经复再去来，大事忽忽莫怨天。

我生果有神仙分，前程有人可师问。于今历练已颟顸，胸中不著一点闷。

记得兵火起淮西，凄凉数里皆横尸。幸而天与残生活，受此饥渴不堪悲。

记得武林天大雪，衣衫破碎风刮骨。何况身中精气全，犹自冻得皮迸血。

又思古庙风雨时，香炉无火纸钱飞。神号鬼哭天惨惨，露冷云寒猿夜啼。

又思草里卧严霜，月照苍苔落叶黄。未得些儿真受用，如何禁得不凄凉。

偶然一日天开眼，陈泥丸公知我懒。癸丑中秋野外晴，独坐松阴说长短。

元来家里有真金，前日辛勤枉用心。即得长生留命诀，结茆静坐白云深。

炼就金丹亦容易，或在山中或在市。等闲作此云游歌，恐人不识云游意。
郊居
陆游（宋代）

索米官仓例坐愚，东方未可戏侏儒。
行藏要付他年看，富贵真堪一笑无。
等死不过赊岁月，长闲勿更问妻孥。
狂豪尽道非平昔，老胆轮囷尚满躯。
烛影摇红·题安陆浮云楼
廖世美（宋代）

霭霭春空，画楼森耸凌云渚。紫薇登览最关情，绝妙夸能赋。惆怅相思迟暮。记当日、朱阑共语。塞鸿难问，岸柳何穷，别愁纷絮。
催促年光，旧来流水知何处。断肠何必更残阳，极目伤平楚。晚霁波声带雨。悄无人、舟横野渡。数峰江上，芳草天涯，参差烟树。
题刘勋胄庐墓册
孙继皋（明代）

移家初定掩慈闱，忍听人歌薤露晞。哭向空山迷夜月，梦回孤垄暗春晖。

血枯白日凄残綵，肠绝终天咽断机。共道象贤还死孝，风前双吊鹤来飞。
怀东嘉先生因诵老坡今谁主文字公合把旌旄作
喻良能（宋代）

对策婉而切，奏疏忠且纯。
风行水自波，至哉天下文。
餈韵杨公济奉议梅花十首
苏轼（宋代）

冰盘未荐含酸子，雪岭先看耐冻枝。
应笑春风木芍药，丰肌弱骨要人医。
幽怀十二首 其四
冯山（宋代）

李渤隐嵩高，愈退名愈重。区区水南北，一呼辄为用。

沽激本同辙，出处或异动。善闭不可窥，少室有馀颂。
偶成
李纲（宋代）

洞霄吏上紫霄峰，漱玉亭游玉局翁。人物风流何可并，山林趣舍略相同。

是非论定千年后，身世尘劳一梦中。我是骑鲸谪仙裔，赤鲩相逐御清风。
为吴孟舟赠医士盛元礼
郑真（明代）

堂前慈母正呻吟，三圣谁传太古心。袖有神针投寸铁，囊余宝古售千金。

杏山香蔼红云烂，橘井寒生碧水深。盛德在人须补报，欲求丹诀问云林。
千秋岁（代人为寿）
杨炎正（宋代）

五云缥缈。朝退金门晓。归未稳，传宣到。龙楼陪夕宴，凤沼吟春传。人间世，谁知自有蓬莱岛。

一杯宜劝了。换得天颜笑。人不老，春长好。从今千百岁，总是中书考。瑶池会，金盘剩荐安期枣。
句
丁谓（宋代）

即席椒花颂，延年柏叶觞。
会稽山
周弼（宋代）

衣冠从昔化文身，峻岳当天自有神。秦帝刻碑三十载，越王栖有五千人。

江连云气分南纪，海接星河近北辰。必竟兴亡谁可料，但闻陵谷变飞尘。
裴氏二节妇之诗为屯田房千户作
成廷圭（元代）

昔年夫君死漳戍，恨不从之泉下去。有弟万里负骨归，获鹿原头与封树。

是时孤儿方学行，天地容身复何处。此心匪石石可移，誓欲教儿如汝父。

儿成娶妇身始閒，一旦儿亡岂能顾。妇姑相守到白头，至今不识门前路。

夫家赵郡知几年，乡里尝旌两节妇。向来我识房将军，乃是节妇之侄孙。

岁时宁忘俎豆事，水旱肯废云山屯。忠臣烈女有如此，千载义事辉高门。
留题郡斋
白居易（唐代）

吟山歌水嘲风月，便是三年官满时。春为醉眠多闭閤，

秋因晴满暂褰帷。更无一事移风俗，唯化州民解咏诗。
高宗祀明堂前朝享太庙二十一首
真宗（宋代）

圣考巍巍，光绍丕基。
礼隆乐备，时维纯熙。
天仁兼覆，皇化无为。
功成弗处，心潜希夷。
贺新郎 和曹宝庵舍人赠柳叟敬亭
龚鼎孳（清代）

鹤发开元叟。也来看、荆高市上，卖浆屠狗。万里风霜吹短褐，游戏侯门趋走。

卿与我周旋良久。绿鬓旧颜今改尽，叹婆娑、人似桓公柳。

空击碎、唾壶口。

江东折戟沉沙后。过青溪、笛床烟月，泪珠盈斗。老矣耐烦如许事，且坐旗亭呼酒。

拼残腊、消磨红友。花压城南韦杜曲，问球场、马弰还能否？

斜日外，一回首。
挽周迹山周以谏杖死四首 其二
王慎中（明代）

牵裾难动听，攀槛竟徂生。信是百年速，须知一死荣。

雨挥行路涕，风惨挽夫声。莫作逝川叹，能留不泯名。
观别者
王维（唐代）

青青杨柳陌，陌上别离人。
爱子游燕赵，高堂有老亲。
不行无可养，行去百忧新。
切切委兄弟，依依向四邻。
都门帐饮毕，从此谢亲宾。
挥涕逐前侣，含凄动征轮。
车徒望不见，时见起行尘。
吾亦辞家久，看之泪满巾。
石芝（并叙）
苏轼（宋代）

元丰三年五月十一日癸酉，夜梦游何人家，开堂西门有小园梦井，井上皆苍石，石上生紫藤如龙蛇，枝叶如赤箭。
主人言，此石芝也。
余率尔折食一枝，众皆惊笑，其味如鸡苏而甘，明日作此诗。
空堂明月清且新，幽人睡息来初匀。
了然非梦亦非觉，有人夜呼祁孔宾。
披衣相従到何许，朱栏碧井开琼户。
忽惊石上堆龙蛇，玉芝紫笋生无数。
锵然敲折青珊瑚，味如蜜藕和鸡苏。
主人相顾一抚掌，满堂坐客皆卢胡。
亦知洞府嘲轻脱，终胜嵇康羡王烈。
神山一合五百年，风吹石髓坚如铁。
寄题蕲州涵辉阁呈太守章子平集贤
郭祥正（宋代）

读君涵辉记，恍若登蓬莱。天垂星斗数寻近，地卷云山千里来。

冰壶倒景露华洗，玉窦溶雪蟾光颓。尘寰何处路歧绝，三十六洞森然开。

武夷真孙佩符印，选胜得此将金罍。文章欲会造化手，藩屏暂屈岩廊材。

谢公寄意东山妓，严生把钓桐庐台。功名谈笑出千古，长与泰华青崔嵬。

其馀龊龊何足数，百年易得成寒灰。为君高吟岂知倦，十分美酒谁相陪。

我欲乘风一飞往，病翅零落秋霜摧。涵辉阁，宁久游，重瞳法尧垂冕旒。

侧闻下诏十六相，真孙第一还瀛洲。
乙丑除夜寓永兴寄五二侄
朱槔（宋代）

残腊避新正，疾驰不可鞚。梅花相行色，更以风雨送。

伤哉绿林豪，支派出章贡。荐食今几年，金帛既充栋。

王旅走山泽，魄散失饥冻。空闻米粟廉，不救干戈痛。

冥冥纸钱底，千室罗盎瓮。祀先不暇尝，一夜惊入梦。

书生口击贼，自愧脱嘲弄。经营华阳马，想像丹穴凤。

融融声教中，焉得馀此众。由基执弧矢，鼷鼠何足中。

浮烟起南舍，春事行倥偬。桃寒强破蕊，鸟静独成哢。

诗情写物色，心匠与折衷。章草简阿戎，溪头试微讽。
奉使契丹回出上京马上作
欧阳修（宋代）

紫貂裘暖朔风惊，潢水冰光射日月。
笑语同来向公子，马头今日向南行。
辘轳金井 其一 江南春暮
梁清标（清代）

暖云如粉，草芊绵、画阁晓妆时节。鸾镜初开，把春衫香裛。

抛残线帖。向柳外、听莺寻蝶。浅水溪桥，笑招女伴，桃根桃叶。

沙堤踏青步屧。尽风吹钿朵，裙钗波溅，斗草平芜，逞芙蓉双颊。

花铃暗掣。早惊见、绿杨飞雪。报道春归，海棠落尽，杜鹃啼歇。
翠微阁晚眺
梁岳（明代）

绝顶跻攀路不迷，醉凭飞阁访禅西。微茫下界诸峰小，指点平原万木低。

丹壑烟深回鹤驭，绿杨春暖听莺啼。彩毫拟就登高赋，不数任翻壁上题。
秋晚杂书三十首
方回（元代）

窃尝评小陵，使生太宗时。
岂独魏郑公，论谏垂至兹。
天宝得一魏，主昏事已危。
脱命走行在，穷老拜拾遗。
卒坐鲠直去，漂落西南陲。
处处苦战斗，言言悲乱离。
其间至痛者，莫若八哀诗。
我无此笔力，怀抱颇似之。
次韵李肩吾读易亭山茶梅
魏了翁（宋代）

梅华鹤羽白，茶华鹤头红。
拱揖鹤山翁，始授宗人同。
山间两宾主，穷极造化功。
易终得未济，曹未观豳风。
或嗟生处远，不近扶木东。
谁知天然贵，正在阿堵中。
喧寂四时耳，寒至窒斯穹。
冷眼看千古，声色沈英熊。
次韵护公首座赞广德磨衲升座五首 其三
饶节（宋代）

诸天行乐正峥嵘，八臂修罗苦战争。谁似万桐山下老，提撕磨衲示无生。
临平道中看白荷花同朱冰壑陈渔所 其一
王又曾（清代）

船窗六扇拓角纱，倚桨风前正落霞。依约前滩凉月晒，但闻花气不看花。
寄天宁雪庭
释惟一（宋代）

一本凌霄秋后瓜，迟迟九月里开花。
霜前结子须弥大，压倒东西浙五家。
偈五首
释弥光（宋代）

一九与二九，相逢不出手。
冻得鸱吻头，面南看北斗。
诸禅人，晓不晓，
地炉火冷莫嫌寒，更有樵夫赤脚走。
再和昌言喜雪
韩维（宋代）

愧无奇策辅吾皇，乞得闲官老故乡。
壮志未甘悲白发，欢情犹看舞红妆。
长歌不计闲光景，吟苦难滋旧肺肠。
多谢同心二三友，每传佳句挹华觞。
戏张道人不饮酒
颜荛（唐代）

言自云山访我来，每闻奇秘觉叨陪。

吾师不饮人间酒，应待流霞即举杯。
春怀
吴端（宋代）

柳阴满地水平池，门掩青春刻漏迟。
蝶梦任渠分尔汝，蛙声谁漏计公私。
刘伶混世酒一石，梁叔逃名歌五噫。
午睡觉来风动竹，自收隔夜着残棋。
琴调 其一 临别馀干席上作
赵彦端（宋代）

拂拂轻阴雨曲尘。小庭深幕堕娇云。好花无几，犹是洛阳春。
燕娇似知怀旧主，水生只解送行人。可堪诗墨，和泪渍罗巾。
李德脩提举挽诗
李弥逊（宋代）

仙李盘根远更芳，妙龄双桂看翱翔。绣衣俗美澄清效，墨绶民安恺悌方。

东閤挥金欢上客，春田种玉燕诸郎。年高七十通朝贵，剩馥犹令毕万昌。
题芭蕉
赵蕃（宋代）

卷藏政尔待时雨，及此发舒天已秋。
已是萧萧吹我急，主人宁得厌飕飕。
送从兄赴洪州别驾兄善琴
李端（唐代）

援琴兼爱竹，遥夜在湘沅。鹤舞月将下，乌啼霜正繁。

乱流喧橘岸，飞雪暗荆门。佐郡无辞屈，其如相府恩。
上河采莲行
释今无（明代）

长干六月莲花开，九衢烁石飞尘埃。清凉自可消热恼，至今奇异抽莲台。

上河种莲莲千顷，独有一池最清冷。五花一蒂间红黄，或三或九相牵引。

更有垂头照水莲，花头在水蒂在天。瓣剪轻罗千叠细，香留湿露半铢妍。

世间物理须平常，一花一蒂自相当。譬如百工各一艺，流行王泽称安康。

即使一蒂悬二花，并头已足使人誇。三五钩连至九瓣，真疑玉阙开天葩。

周公多才复多技，若无其德才则累。对花不觉惜花奇，以理求之或相似。

柳子上河访友归，说花真使心魂飞。兼言一士能扛鼎，直气不剉与身肥。

青原瀑布开生面，曾驱五虎出山嵋。鸡鸣半叶即淩风，一见未语知猿公。

相携池畔寻菡萏，四枝照水新芙蓉。池上主人叉腰立，对花与之施长揖。

最嫌礼数缚人情，怒气横生手以戟。转盻之间池水沸，莲花出水香流地。

力士早曾脱巾舄，水中那得藏蛟兕。今春碣石归金陵，风尘困折意难清。

忽闻奇事探奇赏，烦襟荡涤归清溟。嗟吁中和祥瑞被草木，何不直与万姓消刀兵。
十三砺十首 其四
郑思肖（宋代）

苍苍南山松，特立孤峰巅。身此至正气，性于太初前。

流泉近灵物，鬼饮之亦仙。况抱长生宝，永荫娑婆天。
次韵杜安行见寄六首
郭印（宋代）

我爱使君直，使君怜我真。
短长才自异，劳逸事还均。
意在形骸外，人疑手足亲。
共嗟征赋急，无术济斯民。
偈颂八十五首
释妙伦（宋代）

金佛不度炉，道士念苏{左口右卢}。
木佛不度火，嵩山打灶堕。
泥佛不度水，钟馗嚇小鬼。
真佛屋里坐，嗄，
赵州老汉败露了也。
入春避地澉水秋尽还山西皋诗慰次韵
许相卿（明代）

寄迹荒城似谪居，还家病骨恋箯舆。山横雨翠秋容净，林缺霜红野眺舒。

忧国多虞怀耿耿，信天定分意如如。独怜万卷成焦土，遗恨连艘失载书。
绍兴十四年奉上徽宗册实三首
真宗（宋代）

于铄徽考，如天莫名。
迨兹丕扬，拟纯粹精。
温玉镂文，来至于祊。
有严奕奕，礼备乐成。
宿阳朔山寺
蓝智（明代）

晚景孤村僻，松门试一登。
秋山黄叶雨，古寺白头僧。
坏壁穿新竹，空床覆旧藤。
宦情与禅意，寂寞共寒灯。
高忠宪公水居敬赋
黄世则（清代）

一楼小于舟，四面蒹葭水。湖山环堵间，人生洼濛里。

缅公衣带环，盛节秉青史。心共止水清，名并高山峙。

想当读书时，弥望俱可喜。遥山带书帷，浦溆环髹几。

子往不速来，季思亦时止。相携月波上，湖干月正起。

今我来斯楼，嗟踰二十纪。归焉鲁灵光，春风在中沚。
同李司直题武丘寺兼留诸公与陆羽之无锡
皎然（唐代）

陵寝成香阜，禅枝出白杨。剑池留故事，月树即他方。

应世缘须别，栖心趣不忘。还将陆居士，晨发泛归航。
郡圃晓步因登披僊阁四首
杨万里（宋代）

百五佳时更绝晨，园丁犹未放游人。
瘦藤柱上披僊阁，四面花光照杀春。
平山怀古
杜漺（清代）

隋宫旧址尽荒凉，一代繁华怨夕阳。清夜彩春啼鸟寂，红颜黄土野原香。

星楼涵日浮空碧，御道连烟入望长。多少兴亡成底事，年年青草满雷塘。
夏夜有怀王兄学
周是修（明代）

明月何烛烛，良夜亦悠悠。揽衣历前除，閒咏以销忧。

俯褰幽兰芳，仰视天汉流。鹑火司夏令，玉衡指炎州。

感兹气象易，念彼平生俦。山高而水深，于焉成阻脩。

嘉会邈难即，何以结绸缪。阴阳无停机，荣枯递相酬。

百年苦短短，况若参辰游。美酒聊足挥，丹经安可求。

愿君固贞节，岁寒保康休。终朝拾瑶草，三山寻十洲。
菩萨蛮·虫声泣露惊秋枕
秦观（宋代）

虫声泣露惊秋枕，罗帏泪湿鸳鸯锦。独卧玉肌凉，残更与恨长。
阴风翻翠幔，雨涩灯花暗。毕竟不成眠，鸦啼金井寒。
十月苦蝇
陆游（宋代）

十月江南未拥炉，痴蝇扰扰莫嫌渠。
细看岂是坚牢物，付与清霜为扫除。
杨素
徐钧（宋代）

巧逢挟忌立功名，杀父犹从罪更深。
已托沉浮轻大节，尚言富贵本无心。
和张心田咏史三首 其一 汉昭烈
牛焘（清代）

英雄割据值时艰，鱼水欢逢应运难。一姓何尝不再启，三分究竟属偏安。

公孙跃马徒窥井，汉祖兴龙旧有坛。底事创垂功未半，吞吴遗恨付长叹。
赠妇诗
秦嘉（两汉）

肃肃仆夫征，
锵锵扬和铃。
清晨当引迈，
束带待鸡鸣。
顾看空室中，
仿佛想姿形。
一别怀万恨，
起坐为不宁。
何用叙我心，
遗思致款诚。
宝钗好耀首，
明镜可鉴形。
芳香去垢秽，
素琴有清声。
诗人感木瓜，
乃欲答瑶琼。
愧彼赠我厚，
惭此往物轻。
虽知未足报，
贵用叙我情。
胡宪使归自滇中年六十
王世贞（明代）

三朝循吏赞升平，一疏归来万事轻。隼幰尚沾滇僰泪，渔舠先结㟙湖盟。

青山甲子从仍数，丹穴鹓雏有嗣名。他日胡威蒙召对，定知能让乃公清。
丽江月色
吴高（明代）

秋夜寒光彻底清，当年丞相出天兵。江流不尽银蟾影，照遍兴亡万古情。
禅人写余真求赞 其一
释慧方（宋代）

打破直要坐禅，佛祖亦须超越。若言祇这便是，大似水中捉月。
探潮阁
崔敦礼（宋代）

天留孤巘岌青冥，约束淮流入汴京。
往事不堪回首望，倚栏斜日看潮生。
寄鄂渚印知府
释元肇（宋代）

黄鹤楼前鹦鹉洲，高持麾节去悠悠。功名自古无双地，人物当今第一流。

句里可逢崔颢者，樽前还得祢生不。思君日夜廑西望，欲买浔阳江上舟。
送僧游嘉禾
释法秀（宋代）

楚天西首路，槜李记曾游。店宿灯悬梦，堤行草唤愁。

玉澄湖水晓，画展囿亭秋。小艇枯杨趾，重来为系留。
客中怀西湖二首
董嗣杲（宋代）

一日无诗气还浊，百年有限身更孱。
西湖多少好风月，何时买屋安萧閒。
盐官权学
刘过（宋代）

人生百岁等欢悲，已判行藏任所之。笔砚重寻惊梦觉，课程聊复伴儿嬉。

荒原傍海多閒趣，闭户观书有倦时。破帽尘埃今已矣，不妨更借蹇驴骑。
送项生入京
皇甫汸（明代）

为问西陵客，何时发永嘉。路随天外雁，舟泛雪中花。

帝典虞堪并，皇图汉未加。行瞻天禄阁，载笔振瑶华。
立春日过荐福寺
刘敞（宋代）

一岁还随一岁来，立春人日竞相催。细细谷风能破冻，熙熙习俗似登台。

初阳弄色明高柳，残雪留寒伴落梅。淮北风光元自好，壮心摧谢不胜哀。
洛中监察病假满，送韦楚老拾遗归朝
杜牧（唐代）

洛桥风暖细翻衣，春引仙官去玉墀。独鹤初冲太虚日，

九牛新落一毛时。行开教化期君是，卧病神祇祷我知。

十载丈夫堪耻处，朱云犹掉直言旗。
长沙新第呈诸学士
真德秀（宋代）

莫清彼潇江，莫峻彼衡岳。
澄光挟秀气，日夜相回薄。
月吸珠含胎，虹贯玉生璞。
子方有苗裔，温然粹而悫。
一童与三何，双凤两鸑鷟。
奋身辞草莱，正论吐谔谔。
彤庭拜恩归，天香尚盈握。
良才国之宝，一见我心乐。
平生功名会，万里初著脚。
永肩致主念，更勉经世学。
锱铢分义利，毫缕辨纯驳。
相期激清风，与俗洗氛浊。
谁欤指其南，是邦有先觉。
月 其二
赵蕃（宋代）

水鸟飞鸣自往还，苍然暝色暗林峦。离家又见磨镰月，九月谁怜絺绤寒。
考满舟经十八滩因分各滩名赋诗 其二 古镜滩
唐文凤（明代）

一滩复一滩，如何名古镜。岂非水澄清，寒碧净而莹。

鉴此鬓眉真，烛此形容正。质柔阴气凝，性静金精孕。

不铸首山铜，不浮泗滨磬。匣空游尘昏，月冷妖蟆屏。

轻帆那可张，每畏风力劲。雨波春更狂，冰澌寒未凝。

绠耎宜牵长，石很敢斗硬。呼酒酹江神，荐芳致予敬。

衰年存节操，全彼天赋命。花县复归来，更勤恤民政。
咏怀 其十
阮籍（魏晋）

灼灼西隤日，馀光照我衣。回风吹四壁，寒鸟相因依。

周周尚衔吹，蛩蛩亦念饥。如何当路子，磬折忘所归！

岂为夸誉名，憔悴使心悲。宁与燕雀翔，不随黄鹄飞。

黄鹄游四海，中路将安归？
元日海南试笔
曾丰（宋代）

南荒春较早，上朔日常暄。
陡地风声恶，连天海气昏。
夭桃与其媚，旨酒即之温。
摸索吾胸次，熙熙自一元。
书考
朱南杰（宋代）

人说宦途好，元来是险途。
不亲真利害，难话细工夫。
下考初书一，中心有愧无。
官卑何展布，三载且糊涂。
送海棠与姚令威
王之望（宋代）

酣酣芳意不胜春，一笑嫣然恼杀人。
分寄多情还解否，要教国色在东邻。
十虫吟
舒岳祥（宋代）

虫有撺梭子，头腹俱锐长。
绿衣而绛里，飞跃低踉蹡。
名我固甚善，所愧无筐箱。
维天有南箕，不可以簸扬。
微虫人强名，此岂彼窃攘。
秋田蚱蜢横，暗野如飞蝗。
索索浅草中，不倚两股强。
类中最善类，霜露死其常。
登张安国右司官舍后阁
王质（宋代）

东风吹尘暗城郭，一见吴山增眼明。文人笔力转嵩华，坐抚吴山毫发轻。

向来妩媚玉局老，对公谈罢犹纵横。参差万象罗双目，奔走文场供约束。

东家粱肉西丝竹，却与青山作僮仆。
将至寿州先寄知府龙图三首 其三
郭祥正（宋代）

采石江边寂寞归，寿阳重到信前期。闻韶忘味宁非美，倾盖论交已恨迟。

白凤文章元出众，青云歧路合逢时。杏花正怯清明雨，强欲留连更一卮。
族子守德馈予独鹤养巳三年性驯甚每雁鸣鹤亦鸣令人爱且怜之近因浮鱼塘中损趐不觉悽切漫作二章 其二
林熙春（明代）

此鹤原仙品，飞来自九皋。顶丹依日曝，羽白柰霜高。

忽损云霄翮，翻从丘壑号。主人如善养，鸾凤且同翱。
朝会 其二
郊庙朝会歌辞（宋代）

爰有嘉禾，含章自天。宛城洛画，粲若奎躔。珍符显著，灵意昭宣。

永告洪业，时万万斯年。
三月三日从华林园诗
荀勖（魏晋）

清节中季春，姑洗通滞塞。玉辂扶渌池，临川荡苛慝。
题张道寒绿轩
项安世（宋代）

君家雪窗小溪曲，溪绿窗寒当家足。
如何抛却老师兄，别向天随参杞菊。
杞经言暖不言寒，菊谱闻黄未闻绿。
君从何许得此奇，定是雪窗三十六。
金英浮蚁我无分，玉犬吠根人所逐。
只残雨叶与风枝，给与诗人当田禄。
困将冷艳洗眵眼，饥把芳鲜楦雷腹。
招邀朋友最宜茶，犒设妻儿聊当肉。
和轩吃支人不争，吐出新诗更清穆。
时时梦把密州却，千步毬场宴宾属。
吟魂正作蝴蝶飞，静绕珍业嘬寒玉。
觉来拊几一欣然，何必穷阎减华屋。
次韵答樊伯撝
陈著（宋代）

直以佣为业，何妨睡作魔。吟诗终日少，饮酒一生多。

坐久头鸣籁，行迟脚有鹅。林居三十载，一室小维摩。
和虞退夫见贻生日诗韵
魏了翁（宋代）

虎豹当关路险艰，家人占鹊望予还。
四方蹙蹙还何许，家在西南山外山。
弇园杂咏十六首 其十三 月波桥
王世贞（明代）

两弇中断有桥过，水束微风也自波。最好姮娥辉玉臂，莫容游擢搅青螺。
行路难·青琐门外安石榴
吴均（南北朝）

青琐门外安石榴，连枝接叶夹御沟。
金墉城西合欢树，垂条照彩拂凤楼。
游侠少年游上路，倾心颠倒相恋慕。
摩顶至足买片言，开胸沥胆取一顾。
自言家在赵邯郸，翩翩舌杪复剑端。
青骊白驳的卢马，金羁绿控紫丝鞶。
躞蹀横行不止进，夜夜汗血至长安。
长安城中诸贵臣，争贵儒者席上珍。
复闻梁王好学问，轻弃剑客如埃尘。
吾丘寿王始得意，司马相如适被申。
大才大辩尚如此，何况我辈轻薄人。
望海潮
沈伯文（宋代）

山连嵩岱，疆分齐鲁，济南自古多奇月。魄堕英昨星，芒剪瑞□，来参汉主龙飞。仙露浥繁枝。振家声赫奕，金印传龟。一种春风，后园桃李自成蹊。

淮壖暂弭旌旗。庆歌浮绿野，人静圜扉。梅破粉痕，柳回星眼，相将紫诏催归。玉勒晓骢嘶。望天墀咫尺，香惹朝衣。最好朱颜绿发，劝宴凤凰池。
婆罗门引·暮霞照水
赵昂（宋代）

暮霞照水，水边无数木芙蓉。晓来露湿轻红。十里锦丝步障，日转影重重。向楚天空迥，人立西风。
夕阳道中。叹秋色、与愁浓。寂寞三千粉黛，临鉴妆慵。施朱太赤，空惆怅、教妾若为容。花易老、烟水无穷。
天平相公远寄佳章谨依韵和呈 其二
文彦博（宋代）

昔年公掌秦中漕，虎节寻提四镇师。从此功成为汉相，至今阙内仰萧规。

新诗远寄音盈耳，累牍频窥喜见眉。更问春游何处好，夹城西面景龙池。
偈二首 其二
释道枢（宋代）

雪里梅花春信息，池中月色夜精神。年来可是无佳趣，莫把家风举似人。
送朱严伯
徐照（宋代）

好别无愁思，风霜一岁残。
去因贫事迫，归有暮年安。
远水维舟晚，青山绕舍寒。
又谁怜静者，得句不同看。
奉祀礼毕还京
夏竦（宋代）

先天密命启祯期，侯日灵文降紫闱。
恭馆靖冥尊妙化，帝居斋紫拥纯禧。
勒鸿昭姓增梁甫，报本祈年款魏脽。
真御下临彰日临，嘉生诞降示天随。
丕承实绪增寅畏，惠迪灵猷雾肃祇。
国阳郊报尊天位，钦奉后祇将合祭。
仁里爰瞻严父祠，徐銮式徇黎萌意。
攸司经始兮载严，象物应斯兮绍至。
荧煌先道兮珍符，焕衍参涂兮藻卫。
真场合奏兮笙镛，灵耻钦柴兮圭币。
三气晬容兮仰觌，八景飞与兮降格。
青祺简简兮渊冲，瑞命禳兮山积。
合饮谯城洽睿慈，仁风溥畅宣和怿。
製畿睢水焕先谟，惠露汪洋敷润泽。
纳贾陈诗兮总旧章，念功继绝兮昭明德。
近甸回衡景念新，太宫归格物华春。
太和充郁层霄外，协气周流率土滨。
穆穆天章腾圣域，巍巍道荫庇生民。
体元化，叙彝伦，
须则兮穹旻。观秘奥，
守精真，谨度兮声身。
四貉兮来同，千龄兮应会。
甘实兮积中，英蕤兮发外。
皇哉曼寿保丕基，青简遐昭帝者仪。
道冠周诗心翼翼，功逾夏载日孜孜。
题郑氏义门
方凤（宋代）

人爱渭水清，毕竟河流浑。
不知黄虞世，何处觅旌门。
旌门纵百世，岂能外彝伦。
祗因风气漓，遂表为义民。
麟溪有寒泉，西流类拖绅。
泉声遍塞耳，乱却牝鸡晨。
夜帐泼烟黑，秋缸吐火红。
六世孝友家，元属书声中。
烂银铺作榜，绰楔何崔崔。
户神似相语，莫遣阿奴来。
人心一遭蛊，五官皆作魔。
不赓斯干诗，却听燃萁歌。
兄弟本一气，为利分汝尔。
借问嗜利人，千载得不死。
鸱鸮巢满林，何地不感恻。
若非慈乌啼，血泪收不得。
我身亲乃有，况此身此物。
世人果何思，肝胆每相贼。
当年朱两轓，回首血在颐。
争如义门鬼，千载不馁而。
何人非杨椿，如椿能几我。
只缘本心死，所以有缁磷。
大树大十围，枝叶日敷蕃。
愿培百尺土，庇此千岁根。
赠孙莘老
王令（宋代）

至愚不学常如足，盛德之充久自彰。
管小始疑天可尽，绠穷终信海非量。
始惭自待从来薄，不及时中适取狂。
安得此生天与幸，没身得不去门墙。
喜春来·梅擎残雪芳心奈
元好问（金朝）

梅擎残雪芳心奈，柳倚东风望眼开，温柔樽俎小楼台。红袖绕，低唱喜春来。
次韵和江子我道中绝句七首 其一 新城道中
程俱（宋代）

遗臭千秋信不磨，当年意气奈君何。长沙老獠虽流落，身后声名得自多。
西北有高楼
佚名（两汉）

西北有高楼，上与浮云齐。
交疏结绮窗，阿阁三重阶。
上有弦歌声，音响一何悲！
谁能为此曲，无乃杞梁妻。
清商随风发，中曲正徘徊。
一弹再三叹，慷慨有余哀。
不惜歌者苦，但伤知音稀。
愿为双鸿鹄，奋翅起高飞。(鸿鹄 一作：鸣鹤)
次姚宪佥原礼韵简明上人古镜六首 其六
陶宗仪（明代）

乾坤容隐逸，寒暑互迁推。献果猿殊熟，衔花鹿不疑。

食馀随洗钵，梵放辍谈诗。送客长松下，东头月上时。
游蜀（一作蜀中春暮）
郑谷（唐代）

所向明知是暗投，两行清泪语前流。云横新塞遮秦甸，

花落空前入阆州。不忿黄鹂惊晓梦，唯应杜宇信春愁。

梅黄麦绿无归处，可得漂漂爱浪游。
朱藤
刘因之（清代）

蝶蜂纷午架，花气浓如醺。层阴覆四匝，唾绿化为云。

铺席饮花下，飞英落芳樽。举酒和花食，可以醉吟魂。
送徐咏亭舅氏之官吴中 其一
钱宝廉（清代）

人生百寒暑，能经几离别。一别动十年，四十去如瞥。

甥舅若昆动，稚齿相蛩蟨。镫唇复砚尾，情境入梦咽。

去年京洛来，素衣泪痕湿。今年向苕霅，荆树骇摧折。

母氏鲜兄弟，门祚惧衰苶。努力加餐饭，无为百忧结。
和赵茂州即事六首
郭印（宋代）

人事都无喜宴安，懒於喧处竞追攀。
惊残午梦风推户，压尽炎威雪满山。
无主岩花时解笑，近人林鸟亦知还。
应怜朝市区区者，方寸何曾顷刻閒。
登南州奇观，前临大江浮桥，江心起三石台，
杨万里（宋代）

玉壶冰底卧青龙，海外三山堕眼中。
奇观揭名浑未在，只消题作小垂虹。